હવે? લિનક્સ. આ ઓપરેટિંગ સિસ્ટમ થોડી અલગ છે. અલગ એટલે કે પહેલી મોટી વાત એ કે એ મફત છે. તમને થાય કે મફત? હા. મફત તો ખરી પણ મુક્ત એટલેકે ઓપનસોર્સ. તમે જો તેમાં કંઈ ફેરફાર કરવા માંગતા હોવ તો, તે પણ કરી શકો. સામાન્ય માણસની દ્રષ્ટિએ જોઈએ તો લિનક્સનો મોટો ફાયદો એ કે - વાયરસ વગેરેની તેના પર કોઈ અસર થતી નથી. મફત છે અને તમે ફાવો તેમ વાપરી શકો છો. મોટાભાગનાં રાઉટર (router) અને સુપર કોમ્પ્યુટર્સમાં લિનક્સ વપરાય છે. મોટાભાગનાં વેબ સર્વર્સ (Web Servers) લિનક્સ પર ચાલે છે. લિનક્સનો ગેરફાયદો એ કે શીખવામાં તમને કંઈક અંશે મુશ્કેલી પડે (કારણ કે, તમે જન્મથી વિન્ડોઝ જ વાપરેલ હોય!) પણ, પછીથી તે વિન્ડોઝ જેવું જ સરળ છે. હવે, ઉબુન્ટુ (http://www.ubuntu.com) જેવાં લિનક્સના આવ્યા પછી - તે એકદમ સરળ છે. તમે ઉબુન્ટુની વેબસાઈટ પર જઈને તેને ડાઉનલોડ કરી શકો છો.